KIRJALLINEN KYSYMYS E-0548/03

esittäjä(t): Stavros Xarchakos (PPE-DE) komissiolle

(26. helmikuuta 2003)

Aihe: Kreikan Mitilinin biologisen puhdistuslaitoksen töiden keskeyttäminen

Kreikan lehdistötietojen mukaan Kreikan hallitus keskeytti 100 miljoonaa euroa (3,5 miljardia drakhmaa) maksavan biologisen puhdistuslaitoksen rakennustyöt 20. tammikuuta 2003 varavaltiovarainministeri Paxtaksen päätöksellä huolimatta siitä, että Paxtas piti hanketta muutamaa kuukautta aikaisemmin (6. maaliskuuta 2002) ensisijaisena ja lupasi julkisesti varmistaa asianmukaisen rahoituksen.

Lesbos on syrjäinen saari (ja se on Kreikan toiseksi suurin saari), sillä on valtavat mahdollisuudet matkailualalla, asianmukainen infrastruktuuri (lentokentälle saapuu kansainvälisiä ja tilauslentoja) ja rikkaat kulttuuriperinteet. Lesboksella on merkittäviä museoita, monumentteja ja rakennuksia (esimerkiksi TERIADE-museo, uusklassisia taloja, lukuisia kuuluisan taiteilijan Teofilosin maalaamia freskoja), ja alue on erittäin luonnonkaunis. Tästä huolimatta alueella ei ole vielä biologista puhdistuslaitosta, mikä vaikuttaa turismin kehitykseen. Edellä mainitun hallituksen päätöksen vuoksi hanke ei vaikuta enää todennäköiseltä.

Onko komissiolla tietoa tästä Kreikan hallituksen äkillisestä mielenmuutoksesta, sillä kyseisten 10 kuukauden aikana ei uuden kaupunginhallituksen valintaa lukuun ottamatta tapahtunut mitään poikkeavaa? Hyväksyykö komissio sen, että joidenkin jäsenvaltioiden poliittisten tavoitteiden tai suunnitelmien vuoksi rakennetaan tai peruutetaan tarpeellisia infrastruktuurihankkeita EU:n syrjäisillä turistialueilla?

Michel Barnier'n komission puolesta antama vastaus

(17. maaliskuuta 2003)

Koheesiorahasto on osarahoittanut hanketta, joka koskee Mitilinin jätevesien puhdistuslaitosta ja viemärijärjestelmää, 35 179 980 eurolla, hankkeen yhteiskustannusten ollessa 42 286 533 euroa. Mitilinin jätevesien puhdistuslaitos aloitti toimintansa vuonna 2002, joten ei voida sanoa, että Mitilinin kaupungissa Lesboksella ei ole jätevesien puhdistuslaitosta tai että sen rakentaminen on keskeytetty.

Komissio ymmärtää, että parlamentin jäsen viittaa kaupungin hankkeeseen, jolla laajennetaan olemassa olevaa viemäriverkostoa. Komissio ei ole saanut tätä koskevia virallisia tietoja Kreikan viranomaisilta. Se kuitenkin arvioi, että myös Mitilinin kaupungin jätevesien keräys- ja käsittelyjärjestelmää, kuten kaikkia muita vastaavia järjestelmiä, voitaisiin laajentaa ja parantaa korjaustöiden avulla.

Tällaisten hankkeiden rahoituksesta ovat toimivaltaisia päättämään Kreikan viranomaiset rakennerahastoja koskevien oikeudellisten puitteiden mukaisesti. Komissio kuitenkin toivoo, että rakennerahastojen varoista osarahoitettujen hankkeiden valinnassa otetaan huomioon strategia, jonka komissio määritteli yhdessä Kreikan viranomaisten kanssa. Tämä strategia on määritetty erillisessä luvussa ympäristön toimintaohjelmassa vuosiksi 20002006. Ohjelman tarkoituksena on suunnata rahoitus sellaisiin kreikkalaisiin kaupunkeihin, joilla ei, toisin kuin Mitilinillä, vielä ole jätevesien puhdistuslaitosta ja jotka näin ollen eivät täytä yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/EY vaatimuksia(1).

(1) EYVL L 135, 30.5.1991.